ועדת הכנסת, כנסת 18, פרוטוקול מספר 228, 2012-01-02 11:00

יריב לוין: בוקר טוב.

יריב לוין: אני פותח את הישיבה.

יריב לוין: את חלקה אני אעשה באנגלית.

יריב לוין: זה כבוד גדול בשבילי לארח את הוד מעלתו, שגריר דרום קוריאה בישראל, קים איל-סו, ואת הקונסול, חברי הטוב ולעיתים עורך דיני היקר, עמיחי עורקבי.

יריב לוין: להוד מעלתו תהיה ההזדמנות לראות את הוועדה הזאת בשני – איך אומר זאת – סוגים של "אווירה" במשך 15 דקות.

יריב לוין: אנחנו נתחיל בנושאים שאין עליהם מחלוקת אמיתית, ובתוך רבע שעה כולם ייכנסו פנימה, ואז תראה כמה צעקות – ובתקווה, אם אעשה את עבודתי, כמו שאני אמור לעשות, בסביבות 11:35 אנחנו נהיה אחרי כל זה.

יריב לוין: כך שהגעת בזמן לראות את כל הזוויות של העבודה כאן.

יריב לוין: הנושא הראשון שעל סדר היום הוא בקשת אחת מהוועדות לקבל אישור למזג שתי הצעות חוק לאחת במטרה להפוך אותם מבחינה הגיונית להצעת חוק אחת.

יריב לוין: לאחר מכן אנחנו נעבור לנושא השני שהוא דיון קצר לגבי העבודה המשותפת בין הוועדה הזאת והוועדה המקבילה לה בפרלמנט הדרום-קוריאני.

יריב לוין: ואז, כפי שאמרתי, הם מגיעים לדון בחוק שיש עליו מחלוקת בנושא ועדות למינוי שופטים, ואז תהיה לנו ההזדמנות לראות עד כמה מחלוקות הן "מלוכלכות".

יריב לוין: אני עובר לנושא הראשון: בקשת יושב ראש ועדת החוקה, חוק ומשפט למיזוג הצעות החוק הבאות בהתאם להוראת סעיף 84(ג) לתקנון הכנסת: 1.

יריב לוין: הצעת חוק בתי דין רבניים (קיום פסקי דין של גירושין) (תיקון מס' 8) (מתן צווי הגבלה ופיקוח על יישום החלטות בתי הדין), התשע"א-2011 של חבר הכנסת זבולון אורלב (כ/401) (פ/2636/18).

יריב לוין: 2.

יריב לוין: הצעת חוק בתי דין רבניים (קיום פסקי דין של גירושין) (תיקון מס' 7) (הפעלת צו הגבלה), התשע"א-2011 של חבר הכנסת עתניאל שנלר (כ/401) (פ/3095/18).

יריב לוין: התבקשתי על ידי יושב ראש ועדת החוקה, חוק ומשפט למזג את שתי ההצעות האלה שעניינן אחד, כפי שאני מבין.

יריב לוין: אני מבין, חבר הכנסת שנלר, שהבקשה הזאת היא גם על דעתך, וכדי לאפשר את קידום החוק ואת השלמת הליכי החקיקה אתה מבקש להעיר, להוסיף עוד משהו?

עתניאל שנלר: אולי אני אבהיר.

עתניאל שנלר: יש לך 7 דקות.

יריב לוין: לא, אני רוצה לשמוע גם את השגריר.

עתניאל שנלר: אם ככה, זה בסדר גמור.

יריב לוין: אם כך אני לא רואה שום מניעה לקבל את הבקשה.

יריב לוין: מי בעד?

יריב לוין: בעד הבקשה למיזוג הצעות החוק – רוב

יריב לוין: נמנעים – אין

יריב לוין: הבקשה התקבלה פה-אחד.

יריב לוין: לשם שינוי לא אני לבד, אבל עדיין פה-אחד.

יריב לוין: אין נמנעים, ואין מתנגדים.

יריב לוין: הבקשה אושרה.

יריב לוין: הוד מעלתו, שגריר דרום קוריאה, אני אשמח מאוד להעניק לך את האפשרות לדבר כאן בוועדה.

יריב לוין: "ועדת הכנסת" שנקראת גם "ועדת הבית" אחראית לנהל את כל העבודה הפנימית של הפרלמנט, כולל החלטות לאיזו ועדה להפנות דיון בהצעות חוק ובנושאים אחרי, משכורות ותנאי העבודה של חברי הכנסת ובמקרים שונים – נושאים שונים של הכנסת הקשורים ישירות לכאן.

יריב לוין: יהיה לנו הכבוד לבנות יחסים של שיתוף פעולה עם הוועדה המקבילה בפרלמנט הדרום-קוריאני.

יריב לוין: כמו כן אנחנו מברכים אותך כשגריר הדרום-קוריאני החדש בישראל, ואני בטוח שתחת הנהגתך נזכה ליחסים טובים ומחוזקים בין שתי המדינות שלנו ולעידן חדש של שגשוג שיתוף פעולה במישורים שונים.

יריב לוין: בתקווה שנוכל לתרום לזה מעט גם על-ידי הוועדה הזאת.

יריב לוין: ובכן, אדוני השגריר, בבקשה.

קים איל-סו: תודה רבה, אדוני היושב ראש וחברי הכנסת החברים בוועדת הכנסת של כנסת ישראל.

קים איל-סו: תודה על שהזמנתם אותי לישיבה החשובה הזאת בוועדת הכנסת.

קים איל-סו: זהו לי כבוד אישי להתחיל את יום העבודה הראשון של שנת 2012 בכנסת.

קים איל-סו: למעשה, השנה הזאת היא משמעותית מאוד לשני הצדדים יחד: זוהי השנה ה-50 לכינון היחסים הדיפלומטיים בין ישראל לבין דרום קוריאה.

קים איל-סו: זה אומר שייסדנו יחסים דיפלומטיים ב-1962.

קים איל-סו: אני חושב שהנוכחות שלי בוועדת הכנסת היא דרך טובה לכולנו להתחיל את השנה החשובה הזאת, 2012.

יריב לוין: כמובן.

יריב לוין: הצטרף אלינו חבר הכנסת שלמה מולה

קים איל-סו: שמי קים איל-סו, ויש לי הכבוד לפגוש אותך בוועדה היוקרתית הזאת.

שלמה מולה: תודה שבאת לכאן.

קים איל-סו: זה הפך קצת לקלישאה שלקוריאה ולישראל יש הרבה דברים משותפים.

קים איל-סו: קודם כול, אנחנו נמצאים ב"שכונה" מאוד קשה.

קים איל-סו: קוריאה היא המדינה הכי - - - ממוקמת - - - בעולם - -

יריב לוין: חבר הכנסת אילטוב.

קים איל-סו: יש בינינו קווי דמיון, ולמרות כל הקשיים והסביבה הקשה, גם ישראל וגם קוריאה הצליחו להצטרף כחברים מלאים ב-OECD, בעלות דמוקרטיות וכלכלות מפותחות.

קים איל-סו: התפקיד שלי כאן הוא לפתח את הפוטנציאל הזה הבנוי על הדמיון הזה, המנטליות ואורח החשיבה.

קים איל-סו: דבר אחד שאנחנו שמים דגש עליו הוא פוטנציאל הפיתוח של הקשרים בידע בתחום ההיי-טק, תעשייה צבאית וכן טכנולוגיה ירוקה ודברים אחרים.

קים איל-סו: יש בינינו דמיון, אך באותה עת יש בינינו הבדלים.

קים איל-סו: הישראלים הם מאוד יצירתיים, כך שיש להם רעיונות טובים מאוד בטכנולוגיות ובדברים אחרים; קוריאנים הם מאוד יציבים, אנחנו מאוד "תעשייתיים".

קים איל-סו: לכן אנחנו טובים בתכנון, בייצור המוני וכן מפתחים רשת "תאים" בינלאומית.

קים איל-סו: כך שבעזרת הרעיון המשלב את שני הפנים האלה של המדינות שלנו אנו יכולים לפתח מוצרים תחרותיים שיכולים להיות תחרותיים בשוק העולמי.

קים איל-סו: זה המסר שקיבלתי מהנשיא שלי כשקיבלתי את התפקיד.

קים איל-סו: הוא אמר לי, אתה הולך למדינה חשובה מאוד; בין המדינות שלנו יש יחסים דיפלומטיים כבר 50 שנה, ואנחנו למדנו אחד מהשני; כרגע אנחנו מבינים זה את זה טוב יותר ומגלים פוטנציאל גדול לשיתוף פעולה עמוק.

קים איל-סו: כמובן, בכך אני חושב שהתמיכה שלך חשובה לנו מאוד.

קים איל-סו: פעם נוספת – אני מודה לך מאוד על הזמנתי לישיבת הוועדה, ובאופן אישי זהו כבוד גדול בשבילי להתחיל את שנת 2012 בישיבה כזאת איתכם, וזה בוודאי בזכות הנדיבות שלך והאדיבות שלך.

קים איל-סו: תודה רבה.

אחמד טיבי: יריב, תן לי לומר משהו כנציג האופוזיציה.

יריב לוין: תודה רבה, הוד מעלתו.

יריב לוין: חבר הכנסת אחמד טיבי, בבקשה.

אחמד טיבי: תודה רבה, אדוני היושב ראש.

אחמד טיבי: אדוני השגריר, אני מעוניין, כנציג האופוזיציה וכחבר הוועדה לברך אותך.

אחמד טיבי: אני בטוח שההזמנה הזאת על-ידי היושב ראש לוין היא חיובית, ואנחנו מצפים לשיתוף הפעולה בין הוועדות.

יריב לוין: תודה.

יריב לוין: חבר הכנסת מולה.

שלמה מולה: תודה על שבאת לכאן.

שלמה מולה: נפלא לשמוע אותך.

שלמה מולה: אני מאמין שאפגוש אותך במדינה שלך, ואנחנו נפעל לחיזוק שיתוף הפעולה.

שלמה מולה: זה מאוד חשוב.

שלמה מולה: כמו שאמרת, גם לכם יש הבעיות שלכם עם השכנים שלכם, ולנו יש הבעיות עם השכנים שלנו.

שלמה מולה: אנחנו שתי מדינות שצריכות לנסות לעשות את המיטב כדי להביא לשלום עם שכנינו, וזה מאוד חשוב לביטחונה של הקהילה הבינלאומית.

שלמה מולה: שוב, ברוך הבא ותודה על שבאת לכאן.

יריב לוין: חבר הכנסת שנלר?

יריב לוין: חבר הכנסת אילטוב?

רוברט אילטוב: זה בסדר, אני אפגוש את השגריר לאחר מכן.

יריב לוין: הוא יכול - - - ברוסית.

רוברט אילטוב: אני אעשה את זה בעברית בקצרה: אני רוצה להודות לכבוד השגריר על הגעתו לפה, לכנסת ישראל, מעוז הדמוקרטיה.

רוברט אילטוב: יש לנו הרבה ויכוחים פה - -

אחמד טיבי: אל תיסחף, רק תברך.

יריב לוין: אני הזהרתי אותו ממה שהולך להיות כאן.

רוברט אילטוב: - - כבר אנשי האופוזיציה סותמים לי את הפה.

רוברט אילטוב: חם אצלנו בכנסת למרות שקר בחוץ.

רוברט אילטוב: ברוכים הבאים.

יריב לוין: תודה.

יריב לוין: חבר הכנסת מיכאלי, יושב ראש סיעת ש"ס בכנסת.

אברהם מיכאלי: אני גם אני מצטרף לברכות, שהגעתו תהיה ברוכה גם למדינה שלו וגם לשלנו.

אברהם מיכאלי: שהמתח של דרום קוריאה לא ישפיע עלינו.

יריב לוין: הוד מעלתו, בבקשה, הישאר איתנו וצפה ב"הצגה".

יריב לוין: אנחנו עוברים עכשיו לנושא שהוסף לסדר היום: פניית חבר הכנסת כרמל שאמה-הכהן, ממלא מקום יושב ראש ועדת החוקה, חוק ומשפט, על מנת שאנחנו נדון כאן בטענת חריגה מגדר נושא לעניין הצעת חוק נציגי לשכת עורכי הדין לוועדות המינויים לנושאי משרה שיפוטית (תיקוני חקיקה), התשע"ב-2011 (פ/3506/18).

אחמד טיבי: של חברי הכנסת הרצוג וטיבי.

יריב לוין: כן.

יריב לוין: של חברי הכנסת הרצוג וטיבי שאני ודאי אאפשר להם לדבר.

יריב לוין: אני רק אעיר הערה אחת בפתיחה.

יריב לוין: בתקנון דאגנו לעגן את הסוגיה של נושא חדש באופן מאוד רחב כדי שהליכי החקיקה יהיו הליכים מסודרים ולא נגיע לתוצאות שבהן פתאום בקריאה שנייה ושלישית ממציאים נושאים חדשים ועוקפים בעצם את התהליך המסודר של החקיקה.

יריב לוין: נדמה לי, עוד לפני ששמעתי את האנשים, מאחר שכולנו יודעים במה מדובר, שבצד הרבה טענות נכונות שישנן ביחס לחוק הזה – ולא הספקתי לבטא את עמדתי במלואה בוועדת החוקה, שהוא בעיניי הכרחי, אם כי אני מודה – לא נקי מבעיות – בוודאי שנושאים חדשים אין פה.

יריב לוין: אני חושש- -

שלמה מולה: אתה טועה.

יוחנן פלסנר: יש לך שני כובעים.

יוחנן פלסנר: יש לך כובע של יושב ראש ועדת כנסת - - - החוק.

יריב לוין: חבר כנסת פלסנר, אתה יודע שאם הייתי חושב שיש באמת נושא חדש אז גם אם יש לי שני כובעים הייתי אומר.

שלמה מולה: אבל תנמק.

יריב לוין: ננמק, נעשה הכול.

יריב לוין: רבותיי, שלא תהיינה אי הבנות.

כרמל שאמה-הכהן: מותר ליושב ראש ועדה לדבר - - -

יריב לוין: אני אומר את זה כי זאת כבר הפעם השנייה שהדבר הזה קורה בתוך פרק זמן מאוד קצר.

יריב לוין: הרי ברור לגמרי שאם המכשיר של נושא חדש יהפוך פתאום לדרך המלך לעכב חקיקה שכל דבר - -

אחמד טיבי: אבל אתה היית בישיבה, אדוני.

יריב לוין: - - יגיעו לשולחנה של הוועדה הזאת, אז אמנם זה מאוד נוח לי שתהיה לי פתאום בקרה על כל החקיקה בכנסת, אבל לדעתי, זה מאוד לא נכון, וזה יביא למצב בסוף שצריך יהיה לשנות את הדבר הזה, וזה לא יהיה לטובת אף אחד מאתנו.

יוחנן פלסנר: אבל היום זה ריק מתוכן.

יוחנן פלסנר: - - -

יריב לוין: לכן אני אומר, בלי קשר לעובדה שאנחנו כאן ומתכנסים ודנים, ואנחנו מחויבים לעשות את זה, והכול ייעשה, אני מציע מתוך הדרך המשותפת שבה גם טיפלנו בסוגיה של התקנון, אני מציע שנשת

יריב לוין: מש בזה כשבאמת צריך, ולא ככלי פרלמנטרי- -

שלמה מולה: אתה תכף תשמע.

שלמה מולה: אני חושב שאתה תחזור בך - - -

יצחק הרצוג: אבל זה נושא מהותי במפורש.

יריב לוין: חבר הכנסת כרמל שאמה-הכהן, בבקשה.

כרמל שאמה-הכהן: תודה רבה, אדוני היושב ראש.

כרמל שאמה-הכהן: כמו שתיארת אנחנו ניצבים בפני מתיחת ההוראה הזאת של נושא חדש שבדרך כלל באופוזיציה זה הופך להיות מין ג'וקר שלהם שהם מניחים אותו בכל פעם על השולחן כדי לעצור או לעכב – טריק תקנוני ולא בפן המהותי של ההוראה הזאת.

כרמל שאמה-הכהן: בעצם הבקשה שלנו היא לראות בכל הסעיפים - -

יוחנן פלסנר: אתה מתעלם מהדברים של היועצת - - - ממשרד המשפטים.

כרמל שאמה-הכהן: חבר הכנסת פלסנר, מילא אתה מפריע בוועדת חוקה, אבל גם פה.

כרמל שאמה-הכהן: עצם הבקשה בצורה שלה שהיא גורפת על כל הסעיפים, לראות בכל הסעיפים נושא חדש, מעידה על עצמה בצורה ברורה שיש פה משהו שהוא חיצוני ולא נמצא במרכז המהות של הוראות הסעיפים.

כרמל שאמה-הכהן: נכון שנוספו סעיפים כי התרחשו גם כמה דברים.

כרמל שאמה-הכהן: עצם זה שלשכת עורכי הדין לא הואילה בטובה לחכות להשלמת הליך החקיקה, כפי שהכנסת פנתה אליה, בצורה מכובדת, וביצעה סוג של מחטף – היה צורך להוסיף הוראת מעבר, אין מה לעשות.

כרמל שאמה-הכהן: מטבע הדברים אי אפשר להשאיר את זה ללא הוראת מעבר.

זאב אלקין: זה מופיע גם בדברי ההסבר.

כרמל שאמה-הכהן: בדיוק.

כרמל שאמה-הכהן: לכן אני מבקש מוועדת הכנסת לדחות את הבקשות לראות בנושאים האלה נושאים חדשים ולאפשר לנו להתקדם בדיון כבר היום.

כרמל שאמה-הכהן: תודה.

יריב לוין: תודה.

יריב לוין: חבר הכנסת הרצוג.

יצחק הרצוג: אני אסביר מדוע זה נושא חדש – לדעתי, זה מאוד ברור.

יצחק הרצוג: הנושא שאנחנו מדברים עליו – ואדוני היושב ראש הרי מכיר, היית בוועדה, היית גם בדיון הקודם – עוסק בהליך המינוי של שופטים באמצעות הוועדה למינוי שופטים והליכי המינוי של דיינים בוועדה למינוי דיינים ובהליכי המינוי של קאדים בוועדה למינוי קאדים – כאשר החוק המקורי קבע כלל פשוט: נציג אופוזיציה ונציג קואליציה במועצת לשכת עורכי הדין, כך קבע המינוי של נציגי לשכת עורכי הדין.

יצחק הרצוג: בתיקון החדש שנעשה נקבע כלל מיוחד לגבי אופן הבחירה לשופטים, כלל אחר לגבי אופן הבחירה של דיינים וקאדים; והדבר שלדעתי, מראה על נושא חדש מוחלט זה הוראות המעבר.

יצחק הרצוג: הוראות המעבר לא היו קיימות בכלל בהצעת החוק שהייתה לפנינו בדיון הקודם.

יצחק הרצוג: הוראות המעבר, כפי שהן מובאות כאן היום הן חדשות לגמרי מכיוון שלראשונה בישראל הולכת הכנסת לחוקק חוק שמאפשר הדחה של נציגים שיש להם קדנציה מובטחת, על-פי החוק – קדנציה שהייתה קיימת מקדמת דנא, אולי מקום המדינה.

יצחק הרצוג: כמו בכל הליך רגיל, אני מכיר אותך, אדוני היושב ראש, אתה משפטן – ואתה יודע שאין מהלך שבו אתה קובע בחוק שבעצם אתה מסיים כהונתו של אדם שרק התחיל את הכהונה שלו לפני שבועיים כשהכוונה, על-פי הצעת המציעים, היא תוך חודש.

יצחק הרצוג: זה פשוט לעג לרש.

יצחק הרצוג: לכן לא זו בלבד שזה נושא חדש – זה נושא חדש מהותי ביותר מבחינה קונסטיטוציונית וחוקתית.

יצחק הרצוג: תודה רבה.

יריב לוין: תודה.

יריב לוין: חבר הכנסת טיבי, בבקשה.

אחמד טיבי: תודה, אדוני.

אחמד טיבי: בהמשך לדבריו של עמיתי חבר הכנסת הרצוג, אין ספק שמדובר בנושא חדש.

אחמד טיבי: שמענו את דבריה של המשנה ליועץ המשפטי לממשלה, וקראנו גם את הפרסום שהיה ב-ynet אתמול על חוות הדעת של היועצת המשפטית של הוועדה.

אחמד טיבי: שתי חוות הדעת מחזקות את העמדה שלנו שמדובר בנושא חדש.

אחמד טיבי: המשנה ליועץ המשפטי אמרה שאלה דברים חדשים.

אחמד טיבי: הם לא היו קיימים, ולא הובאו בפני שרי הממשלה, ולכן אני פונה אליך, אדוני, לשקול היטב את העמדה הנחרצת שאתה הצגת בתחילת הדיון, כאילו ממש לא מדובר בנושא חדש.

אחמד טיבי: גם אתה וגם יושב ראש הוועדה זמני חבר הכנסת כרמל שאמה - -

כרמל שאמה-הכהן: הכהן.

אחמד טיבי: מישהו שיתרגם: כרמל שאמה-הכהן כדי שלא יבדקו אותו כמו ערבי בנתב"ג.

אחמד טיבי: תתרגם.

אחמד טיבי: חשוב שהקהילה הבינלאומית תבין את זה.

אחמד טיבי: מדובר בחבר כנסת צעיר וחשוב ששינה את שמו בגלל בדיקות בנתב"ג.

אחמד טיבי: עכשיו רק אותי יבדקו בנתב"ג, לא אותו.

יריב לוין: גם אתה יכול לשנות ל"טיבי-הכהן".

כרמל שאמה-הכהן: הוא לא יכול, הוא לא יכול.

כרמל שאמה-הכהן: משרד הפנים דורש אישור מהרבנות.

יריב לוין: נעזור לו.

אחמד טיבי: אני אשנה רק ל"אל-טיבי", שהערביות תודגש.

קריאה: - - - דרוזי.

אחמד טיבי: דרוזי זה ערבי.

יריב לוין: בהבחנה בין "קאדי" לבין "קאדי מד'הב" למדתי ממך קודם שדרוזי זה לא ערבי.

אחמד טיבי: מבחינת דת זה משהו אחר, מבחינת לאום זה ערבי.

אחמד טיבי: - - -

יריב לוין: אל תחליט בשבילם, חבר הכנסת טיבי.

יריב לוין: קודם הזכרת - - -

אחמד טיבי: תרגם, תרגם.

אחמד טיבי: יש מוסלמים, יש דרוזים, ויש יהודים.

יריב לוין: מה לעשות?

יריב לוין: הדרוזים הם לא ערבים, אבל את זה אנחנו לא - - -

אחמד טיבי: לא, הם ערבים בהחלט.

יריב לוין: תודה רבה.

יריב לוין: חבר הכנסת פלסנר, בבקשה, ואחריו חבר הכנסת מולה.

יריב לוין: אתה רשום, אל תדאג.

יריב לוין: לא קיפחתי אותך אף פעם.

שלמה מולה: לא, לא.

שלמה מולה: לא טענתי לקיפוח.

שלמה מולה: חס ושלום.

יוחנן פלסנר: תודה רבה, אדוני היושב ראש.

יוחנן פלסנר: אתה באמת יושב כאן בשני כובעים, ויש עליך אחריות גדולה.

יוחנן פלסנר: הנושא של "נושא חדש" לא בכדי קיים בתקנון.

יוחנן פלסנר: הטענה כאילו נציגי האופוזיציה עושים בכלי הזה שימוש כדי לעכב חקיקה היא לחלוטין חסרת בסיס בהקשר הזה.

יוחנן פלסנר: מה שמחזק את הדברים שלי – כמובן, אנחנו כפוליטיקאים החשודים המידיים בכך שאנחנו אכן רוצים לעכב את החוק, ואנחנו באמת רוצים לעכב את החוק - -

יריב לוין: זאת גם זכותכם.

יוחנן פלסנר: - - אבל שמענו עמדה מאוד נחרצת ומאוד מנומקת של המשנה ליועץ המשפטי לממשלה, שמייצגת את עמדת הדרג המקצועי במשרד- -

יריב לוין: - - - לנהל את המדינה, לפי הבנתה.

יוחנן פלסנר: אני מציע, לפני שאנחנו מכנסים ישיבה בכזאת בהילות ומכריעים בנושא כזה משמעותי, שאתה תיקח את הפרוטוקול – אני לא יודע אם כבר היית בשלב הזה של הדיון, אני לא יודע אם כל החברים היו- -

יריב לוין: הייתי, הייתי.

יוחנן פלסנר: - - שאומרת שיש כאן

יוחנן פלסנר: חוק עם סימני שאלה חוקתיים, יש כאן חוק פרסונלי שהוא קונייקטורלי, חוק שהוא רטרואקטיבי, חוק שהמטרה שלו היא הדחה של נציגים מכניים, שזה בכלל לא היה המטרה והתכלית של החוק הקודם.

יוחנן פלסנר: יש כאן

יוחנן פלסנר: גם פגיעה בעיקרון הכי בסיסי שכשאנחנו יוצרים הסדרים זה תמיד לסיבוב הבא – לא משנה באיזה נושא שאנחנו עוסקים.

יוחנן פלסנר: יש כאן גם חוק שהוא כל כולו סתירות בין העקרונות בין הבחירה של הנציגים כי מרוב דיל על דיל על דיל מחילים עיקרון אחד בבחירה של הנציג ללשכת עורכי הדין, שפתאום חייב ברוב של שני שלישים - -

יריב לוין: אבל זה לא שייך לנושא החדש.

יוחנן פלסנר: ההסדר, עד כמה שידוע לי, גם לגבי הדיינים, לא היה בגרסה המקורית.

יריב לוין: זה ברור, אבל זה לא נושא חדש.

יריב לוין: כולנו יודעים מה זה - - -

יצחק הרצוג: הוראות המעבר זה נושא חדש.

יריב לוין: על זה אולי אפשר להתווכח.

יצחק הרצוג: אבל גם לשנות את כל ההסדר, ובמיוחד שראש לשכת עורכי הדין לא הכחיש שיש כאן דיל- -

יריב לוין: מה זה שייך לנושא החדש?

יוחנן פלסנר: זאת דרך אחרת לגמרי שמסדירה את הבחירה לוועדה למינוי דיינים.

יוחנן פלסנר: מעבר לזה קיבלנו חוות דעת מאוד רצינית ומאוד אמיצה, לדעתי, של היועצת המשפטית של ועדת החוקה, שגם היא אומרת.

יוחנן פלסנר: מילים יותר חריפות מאלה אני לא מכיר.

יוחנן פלסנר: עכשיו לבוא ולעשות צחוק מהתקנון בגלל איזושהי בהילות כזאת ולהפוך את זה כבר לנורמה – הרי אנחנו כבר שכחנו שבבית הזה, לפני שהשתלטה עליו חבורת - -

יריב לוין: חבר הכנסת פלסנר - - -

יוחנן פלסנר: אני אסיים עכשיו.

יוחנן פלסנר: בבית הזה היו נורמות אחרות, שאם רוצים לקיים דיון בנושא רציני כמו, האם זה נושא אחר – קובעים דיון במועד שמאפשר לאנשים זמן להתכונן, ליועצת המשפטית להכין חוות דעת, לשמוע את גורמי המקצוע, וללבן את הסוגיה בנושא כל כך עקרוני.

יוחנן פלסנר: ולא שהכנסת הפכה למעין מכונת הצבעות של רוב דורסני וקיצוני שבאים ב-11:00 לוועדת חוקה, 11:15 – ועדת כנסת, 11:45 – חוזרים לוועדת חוקה.

יוחנן פלסנר: בעצם דורסים את כל הנורמות שאנחנו הכרנו פה - -

כרמל שאמה-הכהן: יעילות, יעילות, יעילות.

יוחנן פלסנר: - - מיותר לגמרי.

יוחנן פלסנר: אני לא מבין למה - - -

קריאות: - - -

יוחנן פלסנר: אני לא מבין למה אתם צריכים לתת לזה יד.

יוחנן פלסנר: מילא, דודו רותם כיו"ר ועדת חוקה, זאת האג'נדה שלו, אבל כרמל, מה אתה?

יוחנן פלסנר: מה קפץ עליך?

יוחנן פלסנר: למה אתה צריך להלבין את כל הדברים האלה?

יריב לוין: רבותיי, חבר הכנסת מולה.

יריב לוין: אחרון הדוברים, חבר הכנסת יואל חסון.

יריב לוין: רשימת הדוברים נעולה.

שלמה מולה: תודה, אדוני היושב ראש.

שלמה מולה: קודם כול אני מבקש לקבל את חוות דעתה של היועצת המשפטית של ועדת הכנסת ארבל לגבי הסוגיות שעלו.

שלמה מולה: ועדת הכנסת היא לא ועדה ככל הוועדות.

שלמה מולה: ועדת הכנסת בעצם צריכה לבדוק את ההתנהלות הטכנית של הוועדות, הנושאים שעולים.

שלמה מולה: אם אנחנו באופן אוטומטי אומרים, יאללה, בואו, אוטומטית עושים גיוס קואליציה ואופוזיציה, אני חושב שוועדת הכנסת לא תעשה את עבודתה נכון.

שלמה מולה: אני אנמק מדוע: אם המשנה ליועץ המשפטי לממשלה אומרת בוועדה במפורש שהנוסח הקיים כרגע שנמצא בדיון בוועדת חוקה שונה בתכלית.

שלמה מולה: הוא פונה אליו, יושב ראש הוועדה, שואל את העוזר הפוליטי של שר המשפטים, ואומר לו מה עמדת שר המשפטים - -

כרמל שאמה-הכהן: לא, זה לא פוליטי.

שלמה מולה: המקצועית, סליחה.

שלמה מולה: בסדר?

כרמל שאמה-הכהן: הוא אומר - - - ועדת שרים לחקיקה.

שלמה מולה: יכול להיות.

שלמה מולה: בסדר, אני חוזר בי.

שלמה מולה: לכן אם הוא בא ונדרש ומתפתל ונותן תשובות, על-פי מה ששר המשפטים הנחה אותו, לדעתי, זה גם מה שחבר הכנסת בוז'י הרצוג הציע למטה, והציע גם לחבר הכנסת כרמל שאמה – הוא ביקש ממנו לעכב את החוק לשבוע – את כל הסוגיות המהותיות.

שלמה מולה: אני לא חושב שאני אשכנע אותך, ובוודאי לא את ידידי הטוב אילטוב על חיוניותו של החוק.

שלמה מולה: אני לא חושב שזה חיוני, אבל מבחינת הליכי החקיקה אנחנו צריכים לעשות את עבודתנו בצורה נכונה.

שלמה מולה: לכן התפקיד של ועדת הכנסת זה בדיוק.

שלמה מולה: ולכן זה נושא חדש.

שלמה מולה: אני רוצה לומר לך – גם בפתיח שלך אמרת שזה לא נושא חדש.

שלמה מולה: אני חולק עליך – זה סופר-חדש.

שלמה מולה: לכן זה תפקידה של ועדת הכנסת לפתוח את העניין לדיון, לחשוב בצורה מעמיקה, ולא - - -

יריב לוין: חבר הכנסת מולה, אני מקבל את ההערה של חבר הכנסת הרצוג שיש אולי מקום להתייחס לסוגיה של הוראת המעבר, בוודאי שלא למרכיבים האחרים.

יריב לוין: הדרך פתוחה, אני רק אומר שצריך להשתמש בה בשום שכל.

יריב לוין: יכול להיות שזה המקרה שכן צריך היה.

יריב לוין: אני רק אומר את זה באופן כללי – תהיו רגישים לזה, כי אחרת אנחנו נירה לעצמנו ברגל, וזאת בעיה של כולנו כי אף אחד לא יודע איפה הוא יהיה מחר.

יוחנן פלסנר: אין ספק, אבל - - -

יריב לוין: חבר הכנסת חסון, בבקשה.

יואל חסון: תודה רבה, אדוני היושב ראש.

יואל חסון: אתה יודע, להגיד שאין פה נושא חדש, ולקבל החלטה פה שזה לא נושא חדש – אין יותר זלזול ולעג מזה.

יואל חסון: הרי כשמסתכלים על החוק המקורי ומשווים אותו לחוק היום זה הכי חדש שיכול להיות – אין יותר חדש מזה.

יואל חסון: מה שנקרא, הצעקה האחרונה בתחום.

יואל חסון: אין יותר חדש מזה.

יואל חסון: ממש.

יואל חסון: זה לא צעקה, זאת כמעט זעקה.

יואל חסון: אין, אין יותר חדש מזה, זה שיהיה ברור.

יואל חסון: צריך להגיד דבר נוסף, אני רוצה להזכיר לך, אדוני היושב ראש – וחבר הכנסת רותם לא נמצא כאן – כשדובר בתחילת הדרך כשהחוק הזה בא על השולחן ודיברו, מה יקרה אם לשכת עורכי הדין תקיים את הבחירות לפני שהחוק יעבור – מה תהיה המשמעות של זה; אז כולם דיברו, כולל אנשי הקואליציה – א', כולם היו בטוחים שזה לא יקרה- -

יריב לוין: לא זוכר דבר כזה.

יואל חסון: - - ואמרו - -

אברהם מיכאלי: - - -

יואל חסון: אני אומר לך, לכו לפרוטוקולים.

יריב לוין: אני הייתי בלשכה, אני יודע ששם הכול יכול לקרות.

יצחק הרצוג: יש קונצנזוס.

יריב לוין: זה כולנו יודעים.

יוחנן פלסנר: זה מעלה שאלה לגבי כל הלשכה הזאת.

יואל חסון: - - ואמרו שאם זה יקרה זה יעורר סיטואציה בעייתית שיהיה קשה להתמודד איתה.

יואל חסון: אתה יודע מה?

יואל חסון: אני הייתי בטוח שזה מה שיקרה, ותבינו את הרמז.

יואל חסון: החוק הזה עבר ועובר כאלה צירי לידה, כאלה קשיים – תבינו את הרמז כבר, תבינו את הרמז.

יריב לוין: אתם פשוט עושים עבודה טובה.

יואל חסון: תבינו את הרמז שהחוק הזה לא במקום, אדוני היושב ראש; שהחוק הזה מעוות, שהחוק הזה מסוכן, שהחוק הזה יוצר תקדים בעייתי, שהחוק הזה פוגע באמת בדברים הבסיסיים ביותר בעניינים החוקתיים של מדינת ישראל.

יואל חסון: תבינו את הרמז הזה כבר.

יואל חסון: זה ודאי נושא חדש.

יואל חסון: אתם לא רוצים שזה יהיה נושא חדש?

יואל חסון: תורידו את החוק הזה מסדר היום בכלל.

יריב לוין: אני מודה לחבר הכנסת חסון שתמצת לנו את העמדה ביחס ל- - - ההתנתקות.

יריב לוין: אני אעבור ברשותך, לשמוע את היועצת המשפטית - -

יצחק הרצוג: אדוני היושב ראש, הערה קטנטנה, ברשותך, אני חושב שטוב שהיועצת המשפטית תדע.

יצחק הרצוג: המשנה ליועץ המשפטי לממשלה לא רק טענה את מה שנאמר, אלא היא אמרה שלדעתה, עמדת הממשלה היא נגד.

יצחק הרצוג: כפי שהיא רואה היום את תקנון עבודת הממשלה וועדת שרים לחקיקה.

יצחק הרצוג: לדעתי, צריך להכניס את זה בחשבון גם בשיקול של - - -

זאב אלקין: זה צריך להיות גם - - - של שר המשפטים.

יצחק הרצוג: הוא לא אמר.

יצחק הרצוג: הנציג של שר המשפטים אמר שנחה דעתו של השר.

יצחק הרצוג: הוא לא הורה על כינוס הוועדה.

זאב אלקין: הוא גם אמר - - -

יריב לוין: חבר הכנסת הרצוג, אני מקווה לפחות שאתה לא חושב שהפקידים יכולים לקבוע את עמדת הממשלה - - - המדינה - -

יצחק הרצוג: לא, היא מפרשת את תקנון עבודת הממשלה, ואפשר להגן על זה בבג"ץ.

יצחק הרצוג: כל הליך החקיקה פה יגיע לבג"ץ.

יריב לוין: כחבר כנסת עניין עמדת הממשלה הוא בכלל לא רלוונטי בסוגיה הזאת כי היא תבוא לידי ביטוי בהצבעת שרי הממשלה- -

יצחק הרצוג: לא, היא אמרה שזה נושא חדש.

יריב לוין: - - היא תבוא לידי ביטוי בהצבעה במליאה, ועם כל הכבוד היא לא הגורם שמוסמך לקבוע האם זה נושא חדש.

יריב לוין: לכן הופרד הייעוץ המשפטי של הממשלה מזה של הכנסת, והסמכות היא בסוף בידי ועדת הכנסת – תהא עמדת הייעוץ המשפטי אשר תהא.

יוחנן פלסנר: היא קובעת בממשלה - - -

יריב לוין: ואני מציע שהאופוזיציה לא תדאג לניהול עבודת הממשלה- -

יצחק הרצוג: אין בעיה.

יריב לוין: - - מסתבר שהממשלה יודעת טוב מאוד מה היא רוצה.

יצחק הרצוג: אני סומך על הייעוץ המשפטי.

יריב לוין: - - יושב ראש הקואליציה שנמצא כאן, נדמה לי, שמבטא את הדבר הזה באופן הברור ביותר.

יצחק הרצוג: בוא נשמע מה אומרת היועצת המשפטית.

יריב לוין: ארבל, בבקשה.

משה גפני: אדוני היושב ראש.

יריב לוין: לא, חבר הכנסת גפני, הרשימה נעולה.

משה גפני: לא, רק לשאול את כבוד השגריר לגבי לימוד גמרא אצלם.

יריב לוין: נו, חבר הכנסת גפני, באמת.

יריב לוין: לא עכשיו, תודה.

יריב לוין: ארבל, בבקשה, ולאחר מכן אנחנו נעבור להצבעה.

משה גפני: אז לא נקבל ממנו - -

יריב לוין: חבר הכנסת גפני.

יוחנן פלסנר: מה רצית לשאול?

משה גפני: על לימוד גמרא בקוריאה.

יריב לוין: חבר הכנסת גפני, תוכל לשאול - -

משה גפני: זה יותר מעניין - -

יריב לוין: אני מבטיח לך שברגע שנסיים את ההצבעה נישאר פה עוד שתי דקות לשמוע על לימוד גמרא.

יריב לוין: התחייבות שלי.

יריב לוין: בבקשה.

ארבל אסטרחן: אני אתייחס בקצרה.

ארבל אסטרחן: אני דיברתי גם עם סיגל קוגוט, היועצת המשפטית של ועדת החוקה, שהייתה בדיונים ובקיאה בפרטים של ההצעה ושל הטיעונים.

ארבל אסטרחן: קודם כול צריך לזכור, כמובן, שוועדות עושות תיקונים משמעותיים בהכנת הצעת חוק מקריאה ראשונה לקריאה שנייה ושלישית.

ארבל אסטרחן: זה דבר רגיל, זה דבר שבשגרה.

ארבל אסטרחן: אגב, תיקונים משמעותיים באמת יכולים לגרום לממשלה לרצות להחזיר נושא לוועדת השרים לדון בו מחדש, לשנות עמדה.

ארבל אסטרחן: זה לא בהכרח אינדיקציה לכך שמדובר בנושא חדש.

ארבל אסטרחן: לגופם של הדברים, ושוב – אני אומרת את הדברים גם על דעת סיגל – יש לנו כמה תיקונים.

ארבל אסטרחן: תיקון הקבע בנוגע לוועדה למינוי שופטים הוא בוודאי לא נושא חדש, לא מדובר בהסדר חדש.

ארבל אסטרחן: תיקוני הקבע בעניין דיינים וקאדים – פה הקביעה היא פחות נחרצת - -

רוברט אילטוב: אבל זה חדש להרצוג.

רוברט אילטוב: הוא בדרך כלל בממשלה, אז בשבילו זה חדש.

ארבל אסטרחן: פה הקביעה היא פחות נחרצת.

ארבל אסטרחן: אמנם בגדול הכותרת זה תיקונים שנדונו גם לפני הקריאה הראשונה ובקריאה הראשונה.

ארבל אסטרחן: הכותרת הייתה ידועה – ההסדר המוצע עכשיו הוא הסדר הפוך ממה שדובר עליו קודם.

ארבל אסטרחן: אבל אי אפשר לומר שהנושא לא היה ידוע לחברי הכנסת, שהוועדה עוסקת בכך.

ארבל אסטרחן: לגבי הוראת המעבר סברנו שזה נושא שוועדת הכנסת יכולה להכריע בו לכאן ולכאן.

ארבל אסטרחן: הגישה היא פחות ברורה מכיוון שבדרך כלל הוראות מעבר הן דבר שמתוסף להצעת החוק כדבר שבשגרה – הרבה פעמים זה דברים שבאמת נדונים בשלבים מאוחרים של החקיקה.

ארבל אסטרחן: על פי רוב, קשה לחשוב על מקרים שבהם תחילה והוראות מעבר יהיו נושא חדש.

ארבל אסטרחן: במקרה הזה באמת הוראת המעבר היא הלב הבעייתי של הצעת החוק – אני גם מזכירה את חוות הדעת שיצאו בעניין.

ארבל אסטרחן: היא הוראת מעבר דרמטית, בעייתית ומשמעותית.

ארבל אסטרחן: לכן כל החלטה שתקבל בעניין הזה ועדת הכנסת תיראה לנו לגיטימית.

יריב לוין: תודה רבה.

משה גפני: לא התייחסת לגבי הוועדה למינוי קאדים.

יריב לוין: תודה רבה, רבותיי.

ארבל אסטרחן: אמרתי, הדיינים והקאדים.

ארבל אסטרחן: אמרתי שהוראות הקבע בעניין הזה, מעבר להוראות המעבר – בגדול הנושא נדון והיה ידוע גם בקריאה הראשונה וגם לפני הקריאה הראשונה.

ארבל אסטרחן: כעת מוצע הסדר הפוך ממה שהיה, אבל אי אפשר לומר שהציבור וחברי הכנסת לא ידעו שזה הנושא שנדון בוועדה.

שלמה מולה: זאת אומרת מה שאת אומרת לנו - -

יוחנן פלסנר: זה נושא עם הסדר אחר לגמרי, זה בדיוק הפוך.

ארבל אסטרחן: נכון.

יריב לוין: היא אמרה דברים ברורים.

שלמה מולה: הדברים ברורים – הוראות המעבר זה בטוח נושא חדש.

יוחנן פלסנר: כמו שאני אביא חוק לפירוק - - -

יריב לוין: רבותיי, כולנו הבנו, וכל אחד יעשה כהבנתו.

יריב לוין: עכשיו אני עובר להצבעה.

יריב לוין: למען הסדר הטוב חבר הכנסת כרמל שאמה-הכהן, אתה מצביע במקום אופיר אקוניס.

יריב לוין: חבר הכנסת - -

אחמד טיבי: הוא מגלומן – אתה מצביע במקום אקוניס?

יריב לוין: פלסנר, אתה מצביע במקום חברת הכנסת רוחמה אברהם בלילא; אילן גילאון איננו – אני לא רואה שיש מי שיחליף אותו - -

שלמה מולה: - - -

יריב לוין: ודאי, רשום.

יריב לוין: חבר הכנסת הרצוג מחליף את חבר הכנסת איתן כבל; חברת הכנסת ציפי חוטובלי במקום חברת הכנסת עינת וילף; וחבר הכנסת גפני במקום חבר הכנסת אייכלר.

יצחק הרצוג: מי במקום וילף?

יצחק הרצוג: הרי וילף זה סיעה.

יצחק הרצוג: אחת מסיעה אחרת יכולה להחליף אחת מסיעה אחרת?

יואל חסון: כן, שינו פה את הכללים מזמן.

יואל חסון: כשהיית שר שינו את הכללים.

יריב לוין: מה לעשות.

יריב לוין: סליחה, חברת הכנסת ליה שמטוב במקום חבר הכנסת דודו רותם.

יריב לוין: סליחה, נכון.

יריב לוין: רבותיי, אני עובר להצבעה.

יריב לוין: מי שבעד – פירושו שהוא בעד זה שמדובר בנושא חדש.

יצחק הרצוג: שגריר קוריאה יוכל להחליף - -

יריב לוין: מי שנגד פירושו שהוא סבור שזה לא נושא חדש.

יריב לוין: מי שנמנע, נמנע.

אחמד טיבי: אדוני השגריר, בבקשה תצביע אתנו.

יריב לוין: רבותיי, אני מצביע על כל הנושאים בהצבעה אחת, אלא אם כן מישהו מבקש שנפריד ביניהם.

יריב לוין: אתה רוצה שנפריד ביניהם?

יצחק הרצוג: אין לי בעיה.

יריב לוין: אין בעיה – בסדר גמור.

יצחק הרצוג: אולי טיבי רוצה.

יריב לוין: אני מבין שלאף אחד אין דעה שונה לגבי – כל אחד חושב "כן" או "לא" על כל הנושאים אותו דבר.

יריב לוין: אם כך אנחנו יכולים להצביע על כולם במקשה אחת בהצבעה אחת.

שלמה מולה: זאת הצבעה שמית, לא?

יריב לוין: לא.

יריב לוין: לא צריך הצבעה שמית.

יריב לוין: מי חושב שזה נושא חדש, מי בעד?

יריב לוין: 6- בעד.

אחמד טיבי: אדוני היושב ראש, רשום שאני בעד?

יריב לוין: רשום שאתה בעד.

יצחק הרצוג: הספירה לא הייתה נכונה.

יריב לוין: אני אצביע שוב.

שלמה מולה: - - - על המקום של מרצ כי הם יושבים על המקום שלנו.

שלמה מולה: רחל מצביעה, זה הכול.

יריב לוין: היא יכולה להצביע על המקום של מרצ.

יריב לוין: התשובה היא, יכולה.

יריב לוין: חברת הכנסת אדטו במקום חבר הכנסת גילאון.

יריב לוין: רבותיי, אני אחזור על ההצבעה כדי לאפשר גם לחברת הכנסת אדטו להשתתף בה.

יריב לוין: זה בסדר?

יריב לוין: זה מותר לי?

יריב לוין: מרשים?

יריב לוין: תזכרו שזה תקדים, רבותיי.

יוחנן פלסנר: לא, היא הצביעה גם קודם.

יריב לוין: היא לא הצביעה.

יוחנן פלסנר: היא הצביעה.

יריב לוין: היא לא הצביעה, חבר הכנסת פלסנר.

יריב לוין: חבר הכנסת פלסנר, די כבר.

יריב לוין: מי בעד נושא חדש?

יריב לוין: מי נגד?

יריב לוין: מי נמנע?

יריב לוין: בעד – 7

יריב לוין: נמנעים – אין ההצעה לנושא חדש לא התקבלה.

יריב לוין: בעד- 7, כולל כולו של חבר הכנסת גפני; 9- נגד; אין נמנעים.

אחמד טיבי: רביזיה בעוד יומיים.

יריב לוין: לפיכך ברוב של תשעה מול שבעה נקבע שאין מדובר בנושא חדש.

יריב לוין: בקשתו של חבר הכנסת טיבי לרביזיה נשמעה.

יריב לוין: ישיבה לדיון ברביזיה תתקיים בדיוק בעוד חצי שעה מעכשיו.

יריב לוין: תודה.

משה גפני: רגע, לגבי הגמרא בקוריאה.

יריב לוין: רבותיי, עכשיו אני מבקש לסיים בדברי פרידה לשגריר.

משה גפני: לגבי הגמרא בקוריאה.

יריב לוין: כן.

יריב לוין: אדוני השגריר, חבר הכנסת גפני רצה לשאול אותך לגבי לימודי הגמרא בדרום-קוריאה.

אחמד טיבי: זהירות, יש כאן יותר מזרם דתי אחד בוועדה.

קים איל-סו: אני מודע לכך.

יריב לוין: מי שיוצא, שיצא כדי שנוכל לנהל את הישיבה בשקט.

יריב לוין: רבותיי, אני מבקש שקט.

קים איל-סו: קודם כול אני רוצה לומר שזאת הייתה חוויה טובה בשבילי לבקר בשולחן החשוב הזה, לשמוע ולראות את הדיון שאתם עושים.

קים איל-סו: למעשה, אני מתחיל ללמוד עברית, אבל אני חושב שאם אורשה לשבת פה הרבה פעמים העברית שלי תשתפר.

קים איל-סו: ביחס לשאלה שהפנה אליי האדון המכובד, אומר שהתלמוד הוא מאוד פופולרי בקוריאה.

קים איל-סו: אבל התלמוד שנלמד בקוריאה הוא לא הגרסה המלאה, כפי שאתם לומדים אותה ב"ישיבה", אלא צורה יותר חדשנית שיכולה להילמד על-ידי ילדים.

קים איל-סו: פירוש הדבר שלהורים הקוריאניים מאוד חשוב לתת לילדים שלהם את החינוך הכי טוב, ולימוד התלמוד הוא אחד הדברים שהם מעוניינים לספק לילדים שלהם.

קים איל-סו: בקוריאה יש 50 מיליון איש – מדינה ואוכלוסייה גדולות למדי.

קים איל-סו: בישראל יש בערך 8 מיליון אנשים, אבל 8 מיליון האנשים האלה הפיקו כל כך הרבה פרסי נובל.

קים איל-סו: בקוריאה יש לנו רק זוכה פרס נובל אחד, שזכה בפרס נובל לשלום, לא במדע או משהו אחר.

קים איל-סו: כך שההורים הקוריאנים חושבים שיש איזשהו סוד בלימודים בישראל, והם מזהים את התלמוד כסוד הזה.

קים איל-סו: זה העניין בישראל, והלימוד היהודי מתפשט בחברה הקוריאנית – לא רק בקרב ילדים, אלא גם בקרב מבוגרים כמוני.

קים איל-סו: יש לנו התרגום של הסיפורים ו- - - של התלמוד - - - על-ידי זרים.

קים איל-סו: אומר יותר, שהנושא של ישראל מקודם בקוריאה בצורה אוהדת במשך כל שנים.

קים איל-סו: הזכרתי את הדמיון שיש בינינו מבחינת המדינות השכנות, וכן אין לנו, למשל, שום משאבי טבע.

קים איל-סו: ישראל מפיקה עכשיו גז מהים התיכון – אנחנו מאוד מקנאים.

קים איל-סו: אבל לנו, הקוריאנים, אין כאלה בשורות טובות.

קים איל-סו: 99.9% מהגז והשמן המיובאים - - - .

קים איל-סו: כך שבלי משאבי טבע, אלא רק אנשים – 50 מיליון איש במדינה שלנו הגדולה פי ארבעה מישראל, זאת אוכלוסייה גדולה.

קים איל-סו: מה שעשינו זה בעצם להשקיע באוכלוסייה חכמה מספיק כדי לפתח את הכלכלה, והתלמוד עוזר לנו להחכים את ילדינו.

קים איל-סו: כך שאנחנו חייבים לכם הרבה בקידומה של קוריאה ובהצלחת כלכלתה של קוריאה.

קים איל-סו: ההתעניינות בתלמוד תמשיך, וזה גם ישרת סוג של קשר בין הקוריאנים לבין הישראלים.

קים איל-סו: (מחיאות כפיים)

יואל חסון: ש"ס, אתם הולכים לצפונית, והוא הולך לדרומית.

יריב לוין: הם מתווכחים ביניהם מי ילך לדרום קוריאה ומי ילך לצפון קוריאה.

יואל חסון: אדוני השגריר, אנחנו החלטנו שהאולטרה-אורתודוכסים מש"ס ילכו לצפון, והאולטרה-אורתודוכסים מיהדות התורה ילכו לדרום.

אחמד טיבי: לי יש הצעה אחרת, אני חושב שכולם ילכו לדרום קוריאה.

קים איל-סו: אתם ברוכים הבאים ביותר.

יריב לוין: אדוני השגריר, אני רוצה להודות לך על שבאת הנה.

יריב לוין: אני חייב לומר שהישיבה הייתה מאוד מנומסת, כך שאני כנראה אזמין אותך כל פעם כשיש לי בעיות כאן בדיונים שיש בהם מחלוקת.

יריב לוין: אני חושב שזה יקל עליי.

יריב לוין: אנו מסיימים עתה 50 שנות קשר הדדי בין דרום קוריאה לבין ישראל, ואנו מצפים ל-50 השנים הבאות של הקשרים בינינו ולהאצת הקשרים בינינו לשם קידום האינטרסים של העמים שלנו בכל ההיבטים: טכנולוגיה, כלכלה ותרבות.

יריב לוין: אני בטוח, כפי שאמרתי בהתחלה, שתחת הנהגתך כאן אנו נעשה כאן דברים חשובים וטובים מאוד לשתי האומות.

יריב לוין: תודה רבה לך.

יריב לוין: הישיבה נעולה